Casnikowa cytanka 1848-1899  ja Casnikowa cytanka 1900-1933 on kahes osas koguteos, mis sisaldab artikleid alamsorbi ajalehest (algselt Bramborski Sserski Zaßnik, täna Nowy Casnik) igast selle ajavahemiku aastast. See oleks iseenesest lektüürina juba huvitav (ma olen alati huviga lugenud ka selliseid rubriike nagu "Postimees 75 aastat tagasi" vms), aga on eriti huvitav keelelise arengu seisukohalt. Artiklid on küll ortograafiliselt kaasajastatud, aga vahel on mõni artikkel ära toodud ka faksiimilena, nii et saab ilusti jälgida ka ortograafilisi muutusi läbi aegade. Teise köite lõpus on järelsõna, mis annab lühikese ülevaate antud ajavahemiku keelelistest muutustest.